
    BEVEZETÉS


    Először is, hadd meséljek egy kicsit a munkámról azoknak, akik nem az egészségügyben dolgoznak. Lényegében arról van szó, hogy álmukban késsel vagdosom az embereket (természetesen az előzetes beleegyezésükkel), és mindenfélét kiveszek belőlük. Hangsúlyozom, hogy ezt jó szándékkal teszem, és a pácienseim ébredés után lényegesen jobban szokták érezni magukat, mint előtte, annak ellenére, hogy bizonyos alkatrészeik hiányoznak. Ha eddig nem találták volna ki a kedves olvasók: sebész vagyok, és van szerencsém a belektől az epehólyagon át a vérző aranyérig mindenféle izgalmas dologgal foglalkozni.


    Pályám során láttam valóban csodával határos gyógyulásokat és sajnos tragikus veszteségeket is. Semmi kétségem afelől, hogy az emberi test a biológia csodája és egyben igazi halálcsapda.


    Ez a könyv nem orvosi enciklopédia, és aki elolvassa, nem válik orvossá. Amúgy is, aki orvosi tudásra óhajt szert tenni, annak elég a Google-ön kutakodni, legalábbis sokak szerint. Ez a könyv viszont arról szól, miként próbál minket eltenni láb alól a saját remekbe szabott szervezetünk.


    De nem szeretném ijesztgetni a kedves olvasót. Eleinte én is rózsaszín szemüvegen keresztül csodáltam az emberi testet, aztán beiratkoztam az orvosi egyetemre, és az a bizonyos szemüveg alaposan elsötétült, mialatt egyre több problémát, működési zavart és kellemetlenséget kezeltem az évek során pácienseim egész seregénél. Ezért úgy vélem, hasznos lehet egy olyan túlélési útmutató, amelyből az olvasók is megtudhatják, hogyan maradhatunk életben a testünk foglyaként, ha már egyszer kénytelenek vagyunk benne élni. Talán ön is ismeri a munkásságomat a TikTokon, ahol azzal kezdtem, hogy remek tanácsokat adtam az optimális széklet megtermeléséhez, és ezzel jókora követőtáborra tettem szert. Szeretem cáfolni a testről szóló mítoszokat, és örömmel belemegyek a kényes témákba, amelyeknek amúgy sem kellene tabunak lenniük. Az egészséget illetően, ha nem beszélünk a magánügyekről, azzal sokat ártunk az embereknek. Tegyük helyre mindezt egyetlen könyvben, ami egyszerre szórakoztat, oktat, és felkészít minket arra, hogyan hozhatjuk ki a testünkből a legtöbbet.


    Itt vagyok, és biztonságosan körbekalauzolom önt a test biológiai ármányainak, kelepcéinek és trükkjeinek útvesztőjén egy minőségibb élet felé. Talán sikerül majd jobban aludnia, megszabadulnia a gyomorégéstől vagy élvezettel és felettébb hatékonyan akkora barna macit ürítenie, mint még soha. De a minimum, hogy egy kicsit lassíthat a pusztulás folyamatán, ami már a születés pillanatában elkezdődik. Leginkább abban reménykedem, hogy a könyvem egyszer majd útmutatóként funkcionálhat jövőbeli gazdánk, a mesterséges intelligencia számára, hogy miként gondozzon és használjon megfelelően minket, Homo sapienseket.


    Miután eldöntöttem, hogy orvos leszek, és felvételiztem az egyetemre, többször is feltették nekem a kérdést: „Miért akar az orvosi pályára lépni?” Ilyenkor mindenki ugyanazokat a rémült és elhamarkodott válaszokat húzza elő a tarsolyából: „Mert segíteni akarok az embereken.” Vagy: „Mert lenyűgöz az emberi test.”


    Aki ismer (persze hosszú és antiszociális ügyeleti óráim miatt engem nem sokan ismernek, leginkább csak a szüleim és a kutyám), az tudja, hogy az első válasz cseppet sem jellemző rám. Persze kedvelem az embereket, és mindig örülök, ha valakinek meg tudom menteni az életét, de engem inkább a test működése iránti megszállott érdeklődés motivál. De ha végigpillantok eddigi karrieremen, akkor be kell látnom, hogy ez nem az a fajta érdeklődés, amit az ember Sir David Attenborough természetfilmjei iránt érez. Inkább olyan, mint amikor megállunk megszemlélni egy közlekedési balesetet. Nem akarunk odanézni, hiszen szörnyű, mégis szájtátva bámészkodunk. Meg sem tudom számolni, hány műtétet végeztem már, de az biztos, hogy betéve tudom a testrészek titkait, és ki merem jelenteni, hogy az emberi faj puszta létezése is kész csoda.


    Mindenféle öröklött tulajdonság és szerv gyűjteménye vagyunk, amelyek közt sok olyan is felbukkan, ami teljesen felesleges. Ott van például az áll. Mégis mire jó? Közeli unokatestvéreink, a Homo erectusok és a Neander-völgyiek nem érezték szükségét, hogy áll díszítse az ábrázatukat. Szóval az a helyzet, hogy emberként ön is egy rakás kísérleti alkatrészt és tévedést tartalmaz, csak az evolúció gondosan eltüntette a nyomokat. Legalábbis nagyjából.


    Egyetemi tanulmányaim során szívesen kutattam a felszín alatt, pontosabban szólva imádtam a gyakorlati anatómiát. Micsoda élmény volt átvágni a hasizmokat, megnézni a belek teljes hosszát, a véredényeket és az idegpályákat, amik úgy hálózzák be a testet, mint egy telefonhálózat. Az életnek az az abszolút testközeli szemlélése természetellenes, de létfontosságú. Ekkor döntöttem el, hogy sebész leszek, ami remek lehetőség arra, hogy megértsem, miként tör a testünk az elpusztításunkra, és hogyan javíthatjuk meg, miként válthatunk életmódot, hogy nehogy idő előtt feldobjuk a talpunkat.


    A mindennapokban folyton a külsővel, a látszattal foglalkozunk, szegény belső szerveinket viszont méltatlanul mellőzzük. Pedig a test egy család, és minden tagjának – a májnak, a gyomornak, a szívnek, az agynak és a többieknek is – megvan a saját szerepe az életben maradásunkban. És ahogy a családokban szokás, minden családtagnak szüksége van a többiek támogatására. Ha az egyiknek rosszul megy a sora, vagy ha a családtagok összevesznek, akkor az egész család összeomolhat, mint valami rémes valóságshow legizgalmasabb jeleneteiben.


    Az orvosi egyetemen töltött hat évem alatt valósággal beleszerettem ebbe a diszfunkcionális családba. Órákon át bámultam a mikroszkópom alatt kibontakozó sejtstruktúrákat, hullákat boncoltam a boncteremben, és pácienseket vizsgáltam, akik megtanítottak arra, hogyan működik a test jóban és rosszban. Végül kiszabadultam a tanteremből, és a vizsgáim után elkezdődött a kórházi gyakorlat. Rezidens lettem.


    Elsőként a sebészeti osztály várt.


    Az első rezidensként töltött napomat megelőző estén alaposan átnéztem az emésztőrendszer anatómiáját. Ha a sebészek a vastagbél vérellátásáról faggatnának netán, akkor semmiképp nem akartam szégyenben maradni és a lámpaláz afáziával járó tüneteit mutatni. (Az afázia egyébként beszédképtelenséget jelent, és gyakran előfordul stroke után a pácienseknél, de nem ritka az orvostanhallgatóknál sem, amikor túl sok figyelem irányul rájuk.)


    Egy rákos béldaganat eltávolításánál segédkeztem, de minden egészen más volt, mint a tankönyvekben. Ráadásul elég távol kerültem a boncterem ünnepélyes nyugalmától is, ahol addig kedvemre figyelhettem a különféle szerveket, és senki nem szólt rám, ha kíváncsiságból megbökdöstem valamelyiket. Amikor a műtétet végző sebész belevágott a hasi szövetekbe, hirtelen kilövellt az orrom alá egy kis, vörös szökőkút. Ez itt, kérem, az orvostudomány valósága. Egy élő ember, aki a mi kezünkbe tette az életét.


    A sebész szikéje feltárta a test nedvesen csillogó, bársonyszerű belsejét. A páciens mellkasa emelkedett és süllyedt. A hasüregbe pillantottam, láttam, ahogy a szalmaszínű folyadékkal körülvett belek gilisztaként mocorognak. Az aneszteziológus ekkor figyelmeztetett minket, hogy a vérzéstől gyorsul a páciens szívverése, és leesett a vérnyomása. A szike nyomán keletkező trauma hatására a légzés nehézkessé vált. Ezek a megfigyelések rádöbbentettek, hogy a tanulmányaim ellenére szinte semmit sem tudok. Felismertem, hogy a látszólag egymáshoz nem is kapcsolódó szervek olyanok, mint a lakótársak egy közös lakásban. Ha az egyik eldugítja a klotyót, az mindenkinek szar lesz.


    Időbe telt, mire képessé váltam nyomás alatt is ugyanolyan nyugodtan dolgozni, ahogy a műtétet végző sebész tette. Miután stabilizálták a beteg állapotát, és eltávolították a daganatot, úgy éreztem, nemcsak a páciens élete változott meg, hanem az enyém is.


    Az orvosszakmában a specialistáké a terep. Orvosaink egyre szűkebb területek szakértői, ellentétben az elődeikkel, akik minden orvosi szakterület alapjaival tisztában voltak. Ez a szakosodás jó dolog, főleg, ha ön a páciens, mivel így biztos lehet abban, hogy az epeműtétjét végző sebész valóban mestere a szakmájának, nem pedig a YouTube-ról leste el a fortélyokat. Én manapság legfőképpen a belekkel foglalkozom, de úgy érzem, nem árt, ha az egész testet figyelembe veszem, elvégre egyetlen változó tényező boríthatja az egész rendszert. Ezt az egyensúlyt nevezik homeosztázisnak, amely elengedhetetlen az emberi szervezet optimális működéséhez. Higgye el nekem, kedves olvasó, hogy az ön testének minden szerve úgy működik együtt, ahogy egy zenekarban a hangszerek. Az előadás tökéletes, a színházban mindenki tapsol. Kivéve én, mivel a saját szememmel láttam a színfalak mögött zajló káoszt.


    Elismerem, hogy az emberi test valóságos csoda, de nem rejtem véka alá a hibákat, hiányosságokat és a kirívó tökéletlenségeket sem, amelyek egészen egyedivé teszik a dizájnt. Örömhír, hogy ezt a porhüvelyt remekül lehet alakítani, sőt fejleszteni is. Egyszerűen csak érteni kell, miként működik, és aztán következhet a… Nos, a javítás.


    Az orvosi pálya kitűnő forrása mindenféle sztorinak. Nemcsak kórházi pletykákra, régi és új viccekre, anekdotákra gondolok, hanem mindenféle ritkább és gyakoribb betegségek leírására, furcsa jelenségekre és mindenféle alkalomra, ami a halandóságunkra hívja fel a figyelmünket. Könyvemet gazdagítottam bizarr történelmi elbeszélésekkel is, csak hogy az orvosszakma néha kétes erkölcseit se felejtsük ki a képletből. Elvégre mi más a történelem, mint hibák és tévedések sorozata, amiből tanulhatunk, ha megvan a magunkhoz való eszünk?


    Mielőtt azonban nekilát az olvasásnak, figyelmeztetem: ha rózsaszín szemüvegen át óhajtja bámulni az emberi testet, és az orvosokról Voltaire Candide-jának dr. Panglossa jut eszébe, gyorsan csukja be ezt a könyvet! Nem önnek való!


    ÉLETMENTŐ ÖTLETEK


    Minden fejezetben talál „Életmentő ötletek” részt. Itt gyakorlatokat, tanácsokat, stratégiákat olvashat, hogy megússza a saját teste cselszövéseit. Nem, nem akarok másodpercenként szólni, hogy vegyen levegőt, és pislogni se felejtsen el. Remélem, ez nélkülem is sikerül, hiszen eddig is elboldogult valahogy. Viszont szeretném néhány nagyon egyszerű és hasznos tudnivalóval kezdeni, ami egészen biztosan nem árt.


    Étrend


    Az étrend az életmódváltás legalapvetőbb része. Folyamatos viták tárgyát képezi, és nem létezik a „Szent Grál”, a mindenki számára optimális megközelítés. Bölcs döntés viszont, ha minimumra csökkentjük az ultrafeldolgozott élelmiszerek fogyasztását, mert egyre több a bizonyíték, hogy ezek rossz hatással vannak a bélflóránkra, nem éppen ideális mennyiségű telített zsírsavat tartalmaznak (túl sok van bennük), és alacsony a rosttartalmuk. Nem szeretnék népszerűsíteni semmilyen diétát, és tisztában vagyok vele, hogy kiváltságosak vagyunk, amiért magunk dönthetünk arról, mit és mennyit eszünk. Inkább irányelveket mutatok, hogy mi az, amiből érdemes többet fogyasztani:


    Növényi eredetű ételek, úgymint zöldségek, gyümölcsök, teljes kiőrlésű gabonák, bab, csonthéjasok és magvak. Ezekben sok a tápanyag, és gyulladáscsökkentő fitokemikáliákat tartalmaznak.


    Halak és tenger gyümölcsei (ha szeretjük), különösképp az olajos halak. A lazac, a makréla és a szardínia ómega-3-zsírsavakban gazdag, tehát jót tesz a szívnek.


    Erjesztett ételek, úgymint görög joghurt, kimcshi és savanyú káposzta. Ezek támogatják a hasznos bélbaktériumokat. Fontosak még az egészséges zsírok, például a szűz olívaolaj.


    A legjobb olyan étrendet követni, ami jólesik, és jól érezzük tőle magunkat. Simán belefér néha egy szelet torta, és ne higgyük el, hogy az egészségünk egyetlen ételen múlik. Az étkezés a mintákról és a következetességről szól. Mindent csak mértékkel. A mértéktelenség semmilyen formája nem tesz jót.


    Vízfogyasztás


    Mivel a testünk lényegében egy eleven víztartály, nem árt, ha figyelünk arra, hogy ne száradjon ki. Ha a test nem jut elég vízhez, akkor azt a szerveinkből tartja vissza. Például az agyunkból… És ez sosem vezet jóra.


    Viszont a túl sok víz is ártalmas. A hipotalamusz – agyunk barométere – kicsit lassítva működik, tehát a testnek beletelik némi időbe, hogy felismerje: elegendő víz van a tartályban. Ha ön nagyon szomjas, és gyorsan felhajt öt liter vizet, a sejtjei túltelítődnek a folyadékkal. Ez felhígítja a létfontosságú nátriumszintet, és hiponatrémiához vezethet, ami akár végzetes is lehet.


    Látható tehát, mennyire törékeny a testünk egyensúlya. Túlélhetünk egy hóvihart, egy csúnya verekedést, vagy átvészelhetjük akár egy végtag elveszítését is, de ha túl- vagy alulöntözzük a szervezetünket, úgy járunk, mint az a szerencsétlen szobanövény, ami jobban járt volna, ha a virágboltban hagyjuk. Optimális működésünkhöz nagyjából napi két liter vízre van szükségünk.


    Mozgás


    Ez az a csodaszer, ami egészségünk minden aspektusának jót tesz. Csakhogy sajnos tabletta formájában nem szedhető, muszáj lesz megmozdítani öreg csontjainkat és ehhez lehetőleg valami számunkra élvezetes mozgásformát találni.


    Az inaktivitás csendes gyilkos. Modern társadalmunk legnagyobb átka az ülő életmód. Az egészségügyi intézmények által javasolt napi mozgásmennyiség nem sok, sőt könnyen teljesíthető. Ennek ellenére nézzünk mélyen magunkba: milyen gyakran sikerül legalább heti százötven percet legalább közepes intenzitású, netán erőteljesebb mozgással tölteni?


    Számos bizonyíték támasztja alá, hogy a rendszeres mozgás csökkenti a korai halálozás előfordulását. Egyébként tudta, hogy miután betöltötte a harmincéves életkort, ön is minden évtizedben öt százalékot veszít az izomtömegéből? Úgy bizony! Harmincéves kortól! Hetvenéves kor felett megduplázódik az izomvesztés sebessége, ezért is nagyon fontos az izomerőt támogató súlyzós vagy saját testsúlyos edzés, ami nagyban befolyásolja az életminőséget és az élethosszt is. Fontos: bármilyen rendszeres mozgás ugyanolyan jót tesz az elmének, mint a testnek, és a legrohanósabb életvitel mellett is szakíthatunk rá időt. Tényleg csodaszer!


    Alkohol és dohányzás


    Egyik sem kötelező, mégis kultúránk szerves részét képezik. Az utóbbi évtizedekben sok szó esett a dohányzás ártalmairól, és valóban ez a legpusztítóbb merénylet, amit a testünk ellen elkövethetünk. A dohányosok várható élettartama rövidebb, és az egészségügyi problémák is nagyobb valószínűséggel fordulnak elő náluk, mint a nem dohányzóknál. A dohányzás nemcsak a tüdőrák és egyéb betegségek kockázatát növeli botrányos mértékben, de öregít is: sárgítja a fogakat, és vékonyítja, ráncosítja a bőrt. Krónikus gyulladást is okoz, ezzel emelve a szív- és érrendszeri, valamint a neurodegeneratív betegségek gyakoriságát. Sejtszinten szeneszcenciát okoz, ami szó szerint azt jelenti, hogy sejtjeink szenilissé válnak, elöregednek. De van egy jó hírem is: ha felhagyunk a dohányzással, gyorsan csökkennek az egészségügyi kockázatok, tehát nem kérdés, hogy akinek van egy csöpp esze, az inkább nem dohányzik.


    Ha azt hiszi, hogy az e-cigaretta vagy a vaping jobb, hát felejtse el gyorsan. Ezek az új cigarettaalternatívák is hosszú távú kockázatokkal járnak, és az eddigi vizsgálatok kimutatták, hogy gyulladásokat, sőt tüdőelégtelenséget is okozhatnak, bizonyos esetekben akár tüdőtranszplantációra is szükség lehet. Tehát ha nem szeretnénk szándékosan kiszúrni magunkkal, akkor inkább ne lélegezzünk be semmit a levegőn kívül (legfeljebb gyógyszert, amennyiben szükséges).


    Az alkohol szintén igencsak káros az egészségre. Túlzott fogyasztása összefügg a máj- és szívbetegségekkel, emésztési problémákkal, súlygyarapodással és a rák megnövekedett kockázatával. Ne igyon alkoholt, vagy legalábbis igyon kevesebbet, ha tenni akar az egészségéért.

  


  
    
[image: dekor]

  

  
    Ha jól belegondolok, be kell látnom, hogy a történelem során a vízszerelők több életet mentettek meg, mint az orvosok. A sebészeket, szakorvosokat és tudósokat is köszönet illeti, de véleményem szerint igencsak kijárna a hála azoknak a szerény szakembereknek is, akik a modern csatornázást és vízellátást karbantartják. Hogy miért? Hát azért, mert egy ország vízrendszere, szennyvízelvezetése közvetlen kapcsolatban áll a népesség egészségével. Vízszerelők nélkül tombolnának a járványok, mint például a kolera, és nemigen kellene nyugdíj-megtakarításokat félretennünk.

    Első látásra nem sok közös van a vízszerelő- és az orvosszakmában. De ami a közegészségügyet illeti, nagy az összefüggés.

    Szokták mondani, hogy a test a lélek temploma. A templom gyönyörű hasonlat, szinte meg is hatódunk rajta, de az igazságtól igencsak távol áll. A test inkább egy lakótelep, ami tele van csőrendszerekkel, hulladéktárolókkal, néha visszafolyó szennyvízzel, perlekedő lakókkal és még néhány titkos járattal is. Úgy bizony…

    Ha kapnánk egy alaprajzot és egy szerelési útmutatót, a legtöbben egy gyors pillantást vetnénk az átláthatatlan csőrendszerre, majd gyorsan szakembert hívnánk, aki tudja, miről van szó. Erre találták ki az orvosokat. Mármint ha épp ráérnek, és nem valaki mást szerelnek.

    Őseink is felfogták szép lassan az ivóvíz- és szennyvízkezelés fontosságát, mi is felismerjük némi gondolkodás után, hogy mennyire fontos karbantartani saját testünk csőrendszerét. Ha ugyanis valahol szivárog vagy dugul, akkor nem elég hívni egy szakit és fizetni. Lehet, hogy bele is halunk.

    Az évek során megtanultam, hogy orvosként nem csak tablettákat és kenőcsöket kell felírnom, és nem is csupán egy sebészköpenybe és műtőskesztyűbe bújtatott hentes vagyok, szikével a kezemben. Leginkább emberszerelőként gondolok magamra. Amolyan szervezetszerelőként vagy szakiként, mint a vízszerelők. Az autókhoz, épületekhez és eszközökhöz hasonlóan ugyanis az ember is rendszeres szervizelésre és némi öngondoskodásra szorul, hogy elkerülje vagy legalábbis elodázza a működési zavarokat, gondokat-bajokat és a hullaházat. Tartsuk ezt észben, miközben felfedezőútra indulunk anatómiánk tekervényes és rejtett csőrendszerében, azaz a beleinkben.

    Zavarba ejtő kezdetek

    Ön is elgondolkodott már azon, hogy vajon hogyan kezdődött mindez? Nem filozófiai értelemben, hanem hogy mely testrészünk alakul ki először a petesejt megtermékenyülése után. Talán az agy? A gerinc? Netán a szem? Mielőtt válaszolnék, kérem, tegye félre költői érzékenységét, mert a tény sajnos az, hogy létezésének első, varázslatos pillanataiban ön egy néhány sejtből álló testnyílás volt. Úgy bizony. Elnézést, de ki kell mondanom: méhen belüli életének kezdetén ön egy segglyuk volt.

    És ez mindenkire igaz. Mind ugyanúgy kezdtük. Persze most már elővehetjük a filozófiát, és elgondolkodhatunk, hogy vajon bizonyos embertársainknak sikerült-e erről a szintről továbbfejlődniük…

    Az emberek deuterosztómák, más szóval az élőlények azon csoportjához tartoznak, amelyeknek blasztopórusa (a fejlődő embrió első testnyílása) a végbélnyílása lesz. Azokat az állatokat nevezzük protosztómának, amelyeknek a blasztopórusából a száj fejlődik ki. De mi, emberek, kivétel nélkül az ülepünknél kezdődtünk, azaz a bélrendszerünk végénél. Miután a sperma átjut a petesejt külső hártyáján, az embrió sejtekké osztódik, és blasztula lesz belőle. A blasztula sejtjei belülről megnyílnak, és blasztopórust formálnak, amely aztán egy szép napon pompázatos popólyukká fejlődik (igen, a segglyuk leánykori neve blasztopórus, és valljuk be, ez azért mégis sokkal elegánsabb elnevezés, mint sok egyéb, aminek hívják). No sebaj. Nevezzük, aminek akarjuk, akkor is tény, hogy életünk egy magzatvízben úszkáló ülepnyílásként kezdődött. Fájdalmas igazság, de használhatjuk akár szofisztikált sértésnek is, ha kedvünk tartja.

    A blasztopórus tehát vidáman lebeg a magzatburokban, növekszik, és a blasztula másik végébe kiterjedve szájat is növeszt. Tudom, ez úgy hangzik, mint valami horrorfilm, aminek a felénél már bánjuk, hogy elkezdtük nézni, de ne aggódjon, mindjárt jobb lesz. Hathetesen a seggszájú kis horrorlény már egészen emberi formát ölt. Ekkorra már kialakul a bélcsatorna kezdetleges formája a köldökzsinórban, a magzat és a méhlepény közötti életadó csatornában. A szem azonban szerencsére csak a nyolcadik héten indul fejlődésnek. Addig a természet kegyesen megkíméli önt saját teste kialakulásának traumatikus látványától. Kész mázli.

    „Ezt nem így kellene csinálni”

    Ha ön épített már bármit a nulláról, például egy robotszörnyet gabonapelyhes dobozokból (vagy ilyet csak én csinálok?), akkor tudja, hogy a készülő mű eleinte nemigen hasonlít a végleges formájához. Nos, ez jellemző a négyhetes embrió kialakuló bélrendszerére is. Néhány origamihajtogatós manőver után egy egyszerű csőből mindenféle egyéb is kezd elődudorodni, például a máj, az epehólyag, a belek, a hasnyálmirigy, a nyelőcső, a száj és a gyomor.

    Az embriológia és a bél fejlődése kapcsán folyton felmerül bennem a kérdés: miért? Honnan tudják ezek a részecskék, hogy mi a létezésük értelme? Nézzük például a vékonybelet. Embriószervezetünk esetében ez a testünkön kívül és belül is kanyarog. Igen gyorsan növekszik a középbél, amelynek részei a vékonybél, a vastagbél fele és a féregnyúlvány. A növekedés olyan gyors, hogy eleinte a hasüreg nem is képes befogadni, úgyhogy néhány hétig a bél kanyarulatai odakint maradnak száműzetésben, amíg lesz helyük belül is elférni.

    Ha ebben a koreográfiában valami rosszul alakul, akkor a csecsemő az omphalocele nevű rendellenességgel születik, azaz a hasüregi szervek egy hártyás zsákban a hasüregen kívülre kerülnek. Rémisztő látvány ez még a sebész számára is, aki ilyenkor azonnal megpróbálja műtéti úton a helyére tenni a problémát. Előfordulhatnak anorektális rendellenességek, például fejletlen végbélnyílás és végbél, amely akadályozza a normál székletürítést. Olyan is van, hogy a belek kanyarulatai nem megfelelőek, és bélcsavarodáshoz vezetnek, illetve létezik egy intusszuszcepció elnevezésű rendellenesség, amelyben a bél egy szakasza teleszkópszerűen a folytatásába csúszik, bélelzáródást okozva. És ez csak egy apró ízelítő mindabból, amit a bél bonyolult fejlődési koreográfiájának problémái előidézhetnek. Élethosszig tartó egészségügyi komplikációk, sőt halál is lehet a következmény.

    Most már ön is látja, miért hasonlítom a kanyargó, csőszerű beleket előszeretettel egy vízműrendszerhez. A gyomor- és bélrendszert gasztrointesztinális rendszernek (röviden GI-rendszernek) nevezik. Itt egy hosszú, kanyargó cső, amely billentyűkkel, illesztésekkel és szerelvényekkel rendelkezik. Még különféle háztartási készülékekhez hasonló működési funkciókkal is büszkélkedhet. Ráadásul az egész rendszert „okoseszköz” vezérli, ha modern szóhasználattal akarunk élni.

    Kajavezérlés

    Akár hisszük, akár nem, az evés bonyolultabb folyamat, mint egyszerűen leengedni a fürdővizet a lefolyón. Igaz, hogy az ebédünk nyelés közben egy függőleges csövön igyekszik lefelé, de az emésztés célja, hogy a test energiát nyerjen az ételből, tehát meglehetősen összetett a dolog, nem lehet rábízni az egészet a gravitációra. A szájtól a végbélnyílásig vezető út tele van veszélyekkel, ugyanakkor egészen varázslatos is, hiszen az evolúció során előforduló ilyen-olyan baklövések következtében a rendszer igenis működik.

    Az emésztés nem akkor indul, amikor az étel a nyelvünkhöz ér. Már akkor elkezdődik, amikor asztalhoz ülünk. Ha ön például zacskós tésztalevest ebédel, amint a zacskó tartalmára önti a forró vizet, máris érzi a fűszeres édes-savanyú illatot, emésztőrendszere viszont már ennél is előbb működésbe lépett. Mégpedig akkor, amikor a kaja gondolata ellenállhatatlanul befészkelte magát az ön agyába. Ekkor egy csomó reflex bekapcsolt, például a nyálelválasztás, a gyomorsavtermelés és mindenféle enzimek, amelyek a lakomát várják.

    Az étel elfogyasztása, az energia kinyerése a táplálékból, majd a felesleg kiürítése az egészséghez alapvetően szükséges, ezért volt a bél az első testrész, ami kifejlődött belőlünk az anyaméhben. Valóságos csoda történt a magzatvízben: a lebegő, tehetetlen kis segglyukból emberke lett.

    Igen, ön embrióvá fejlődött, de elsősorban piócaként funkcionált.

    A köldökzsinór összekötötte az édesanyjával. Ez a külső cső nemcsak táplálékforrásként működött, hanem élősködőként korlátlan hozzáférést is biztosított a szegény asszonyhoz, akinek a létezése jó ideig az ön ellátása körül forgott. Ön csak élte idilli kis életét a magzatburokban, lebegett a kellemesen langyos magzatvízben, amibe persze bele is pisilt, és nem kellett anyagcserével, hulladékkezeléssel bajlódnia. A tápanyagok menetrendszerűen érkeztek, és önt az sem feszélyezte, hogy ez mekkora kényelmetlenséget okoz a szolgáltatónak kilenc hónapon keresztül… Aztán fordult a kocka.

    Ön világra jött, a köldökzsinórt elvágták, és a kényelem véget ért. Nem is csoda, hogy születésük pillanatában a csecsemők felsírnak. De nem ám! Mert innentől kezdve kénytelenek a saját csőrendszerüket használni az emésztési és kiválasztási funkciókhoz. Ekkor kapcsol be a beépített okosrendszer, és íme, máris eszünk, iszunk és ürítünk, ahogy illik.

    Mi zajlik odabent?

    A bélrendszer a nap huszonnégy órájában aktív. Nehogy azt higgyük, csak akkor ébred fel, amikor ennivalót lapátolunk a szánkba. Ráadásul sokkal szofisztikáltabb, mint ahogy képzeljük, nem csak holmi egyszerű konyhamalac. Ha például zavarban vagyunk, nem pusztán az arcunkat önti el a szende pír, hanem a gyomor nyálkahártyája is elpirul, és lesüti a szemét, képletesen legalábbis. A tudósok még nem fejtették meg, mire jó ez a gyomortáji szégyenérzet, de azt már tudjuk, hogy a bélrendszer nem kizárólag emésztéssel foglalkozik. Persze azért még nem olyan, mint egy gondolkodásra képes kis „alien” űrszörny a testünkbe ágyazva, de ha így gondolunk rá, akkor jobban el tudjuk képzelni, mennyire sokrétű és magas szintű működések zajlanak odabent. Szép álmokat!

    Ha már itt tartunk, elárulom, hogy a bél amolyan második agyként is funkcionál. Ez az enterális idegrendszernek köszönhető, ami többek között azért is felel, hogy hormonok közreműködésével jelezze az éhséget és a telítettséget (leptin: jóllakottságérzés; ghrelin: korgó gyomor). Az éhség az érzelmekre is hatással lehet, gondoljunk csak arra, milyen idegesek tudunk lenni, ha nem ettünk eleget. Az pedig köztudott, hogy amit eszünk, az nagyban befolyásolja a közérzetünket. Mindenki ismer olyan ételeket, amelyektől azonnal jobb kedvre derül. Én például a legpocsékabb napon is felvidulok egy szelet banánkenyértől. Itt nemcsak az emlékek és az ételek kapcsolatáról van szó, hanem a beleinkben billiószámra tanyázó mikrobiális telepesekről is.

    Beleink titkos élővilága

    Jó, ha tudjuk, hogy még egy magánzárkában sem vagyunk egyedül. Billiónyi mikroszkopikus lakó nyüzsög a testünkben. A fajtájuk már az emberi élet hajnalán megjelent a Földön, és kétség sem fér hozzá, hogy akkor is vidáman élnek majd, amikor az emberiség már réges-rég kihalt.

    Hogy miféle lényekről beszélek? Természetesen a bélbaktériumokról, amelyek nélkül mi sem lennénk azok, akik vagyunk. Kollektíven ezt a baktériumgyűjteményt mikrobiomnak nevezzük, és a tudomány jelen állása szerint nagyjából négyezer különböző baktériumfaj létezik. Szóval rengetegen vannak, és leginkább az a feladatuk, hogy a saját kényelmes létük érdekében életben tartsanak minket. Ebben az ökoszisztémában mi is fontos szerepet játszunk. Baktériumainkkal kölcsönösen próbáljuk jó formában tartani egymást. Ha a törékeny egyensúly felborul – és az egészségtelen életmód könnyen fel is borítja –, akkor autoimmun betegségektől a krónikus bélgyulladásig mindenféle panasz jelenik meg.

    Mostanság a mikrobiom-tudományt modern kutatási területnek tartják, pedig tény, hogy a manapság mikrobákként ismert apró lényekről, akkori elnevezésük szerint „parányokról” már a 17. században is készült feljegyzés. A takácsinasból tudóssá avanzsált Antonie van Leeuwenhoek akkoriban kezdte vizsgálni ezeket a csodálatos kis lényeket a saját készítésű mikroszkópjaival. Az ő idejében még teljesen ismeretlen világot kutató van Leeuwenhoek mindenféle forrásból származó parányokra rácsodálkozott, példának okáért szemügyre vette saját foglepedékét, és a neje bizonyos testnyílásából szex után vett mintát is. Elnézést. Ilyen a tudomány.

    A mikrobiológia atyjaként is ismert Antonie van Leeuwenhoeknek abban a kétes dicsőségben volt része, hogy ő volt az első, aki mozgó hímivarsejteket láthatott. Ekkor csodálkozhatott rá az emberiség a történelem során először a bennünk rejtőző kis világra. Azóta a fókusz a „Milyen fajta mikrobák léteznek?” kérdésről átkerült arra, hogy mi a szerepük ezeknek az apró lényeknek.

    Közel négy évszázad kellett, hogy a mikrobaközösségeket ne csupán kórokozókként tartsuk számon. Mostanra felfedeztük, hogy nélkülözhetetlen szerepük van az életminőségünkben. Hatnak az immunrendszerünkre, hormonok és vegyi anyagok révén befolyásolják a viselkedésünket, segítenek megemészteni a nehezen emészthető táplálékot, sőt még a génjeik is megtalálhatók a génállományunkban.

    A mikrobák és az emberek kapcsolatát figyelembe véve talán nem is egyénekként kellene tekintenünk magunkra, hanem csapattagokként, akiknek egy csomó apró organizmus jutott csapattársul. Mikrobiomunk baktériumpopulációja egyszerű, de életbevágó funkciót tölt be: enzimeket termel, amelyek az ételeket rövid szénláncú zsírsavakká erjesztik. Az olyan élelmiszerek, mint a banán, a bab, a brokkoli, a káposzta és a teljes kiőrlésű gabonák, a vékonybélben nagyrészt ellenállnak az emésztésnek. Amikor azonban továbbhaladnak a vastagbélbe, a bélmikrobák erjesztik és lebontják őket, így a szervezet számára könnyen felhasználható szénhidrátok keletkeznek. Szóval ezek az apró segítők tényleg keményen dolgoznak. Képzeljük csak el, hogy életünk során nagyjából 35 tonna ételt dolgoznak fel!

    Még a legidillibb utópikus társadalomban is akadnak lázadók. Ugyanígy a mikrobiom sötét zugaiban is megbújhat néhány nemkívánatos elem. A baktériumok alvilágának egyik ilyen rosszindulatú figurája a Clostridium difficile: ez az a baktérium, amely még a legtapasztaltabb egészségügyi dolgozónál is képes pillanatnyi gyomorgörcsöt és remegő térdeket kiváltani.

    A Clostridium difficile kórokozó hasmenést és vastagbélgyulladást okoz, gyakran hosszabb antibiotikumkezelést követően. Az antibiotikumok ugyanis a bél egészségét is megviselhetik: kiirtják a jó és a rossz bélbaktériumokat egyaránt, és ezzel könnyen a „sötét oldal” javára billenthetik az egyensúlyt.

    A jó és a rossz baktériumokkal való kapcsolatunk meglehetősen összetett, de végső soron egy egyszerű igazságra vezethető vissza: csak azért létezhetünk, mert ők is léteznek.

    Sőt bizonyos értelemben a bél mikrobiomját akár egy méltatlanul mellőzött szervrendszernek is tekinthetnénk, amely éppolyan létfontosságú a túléléshez, mint a szívünk.

    A mikrobiom még az agy fejlődését és a viselkedést is képes befolyásolni! A bél molekuláris jeleket küldve lényegében párbeszédet folytat a központi idegrendszerrel. A mikrobiom ebben amolyan cinkostársként vesz részt, és a bél-mikrobiom-agy tengelyen keresztül társalog az aggyal. Ezek a kis közvetítők folyamatosan hordják az üzeneteket a szervezetünk úthálózatán, és alapvető részét képezik mindannak, amitől emberek vagyunk. Az idegi ingerületátvivő anyagoknak köszönhetően tulajdonképpen egy természetes „Bluetooth-kapcsolatról” beszélhetünk, amely lehetővé teszi, hogy két „eszköz” összekapcsolódjon, és gyakorlatilag egy egységként működjön. A bél-agy kapcsolat ugyan nem fogja automatikusan bekapcsolni Mariah Carey-t, amint ön hazaér, de a két fél folyamatosan kommunikál egymással.

    A közösség ereje

    A csodás felfedezések ellenére a mikrobiomot némi rejtély, sőt misztikum lengi körül. Ez annak tudható be, hogy emberi agyunk még nem ismeri a titkait, de annyit azért tudunk, hogy az étrendünk befolyásolja a bélflórát.

    Mit tehetünk annak érdekében, hogy a beleinkben tanyázó közösség tagjai a segítőtársaink legyenek? Először is: a mikrobiom lételeme a sokféleség. Együnk minél többféle ételt, különös tekintettel a növényi táplálékra. Gyakran elhangzik a mondat, hogy „minél színesebb az étrend, annál jobb”, és ez megfelel a tudományos irányzatoknak.

    A bélbaktériumok szíve csücske a rost. A legtöbb (de nem mindegyik) rost prebiotikus, azaz hasznos tápanyagokat biztosít a bélbaktériumok számára. Az áfonyában, az extraszűz olívaolajban, sőt az étcsokoládéban és a kávéban is megtalálható polifenolok is a kedvenceik közé tartoznak. Ezek az ételek segítenek formában tartani az egészséges bélflórát. A joghurt, a kefir, a kovászos kenyér és néhány sajtfajta élő baktériumkultúrát tartalmaz, más néven probiotikumokat. Az erjesztett ételek, például a miso, a kimcshi és a savanyú káposzta posztbiotikumokat tartalmaznak. Ezek a hasznos molekulák, ilyenek például a zsírsavak, a baktériumok anyagcseréje során termelődnek, amikor lebontanak bizonyos ételeket. A kiegyensúlyozott, egészséges táplálkozás biztosítja a prebiotikumokat, a probiotikumokat és a posztbiotikumokat is.

    Sajnos szót kell ejteni arról is, hogy mi lehet ártalmas a bélbaktériumok számára. A túl sok vörös hús és az ultrafeldolgozott élelmiszerek fogyasztása felboríthatja a mikrobiom egyensúlyát. Egyelőre nem lehet biztosan tudni, hogy miért, de feltételezhető, hogy ha sok a vörös hús az emésztőszervekben, akkor bizonyos bélbaktériumok káros vegyületeket bocsátanak ki. Nagy mennyiségben ez testszerte gyulladást okoz, és kihat a bélflóra egyensúlyára. Az élet minden területén fontos a mértéktartás. Az ön bélbaktériumai sem követelhetik meg, hogy sose találkozzanak egy finom, porcukros-vaníliás fánkkal, de az étrend legyen nagyrészt kiegyensúlyozott és egészséges. Sokszor mondjuk, hogy bizonyos ételek „jót tesznek” nekünk, és ez igazából azt jelenti, hogy jót tesznek a bélflóránknak. Ha ön gondoskodik teste parányi lakóiról, akkor cserébe ők is gondoskodnak a környezetükről.

    Egy kis gondolatébresztő

    Amikor középiskolában biológiát tanultam, lenyűgözött az emésztés témája. Az orvosi egyetemen aztán kiderült, hogy minden sokkal bonyolultabb, mint ahogy addig gondoltam. A tankönyvekbe merülve felfedeztem, hogy az étel áthaladása a testen egy rendkívüli koordinációt igénylő, részletgazdag folyamat. De csak akkor döbbentem rá, hogy az emésztés a tűzhely, amelynek melegével a létfontosságú funkcióink működhetnek, amikor végül sebészként könyékig turkálni kezdtem a belekben. Azóta meg vagyok győződve róla, hogy a test központja a bélrendszer, bár tudom, hogy ezt a szív és az agy kikéri magának.

    A végletekig leegyszerűsítve, az emésztés nem más, mint külső világunk elfogyasztása azért, hogy felépítsük a belsőt. Mindenfélét fogyasztunk, a gázoktól (levegő) a folyadékokon (tea) át egészen a szilárd dolgokig (hamburger), majd kinyerjük belőlük azt, amire a túléléshez szükségünk van, a maradékot pedig hanyag eleganciával kidobjuk. Hajlamosak vagyunk azt gondolni, hogy mindez diszkréten zajlik bennünk, elrejtve a kíváncsi tekintetek elől, valahogy úgy, ahogy az umpa-lumpák működtetik Willy Wonka csokigyárát. De gondoljunk csak bele: mi van akkor, ha a belek és az emésztési folyamatok kívülre kerülnek?

    Jó, megértem, hogy ezt nem könnyű elképzelni, de valójában az emésztőrendszerünk nem bennünk van. Csak épp olyan bonyolultan van összehajtogatva a testünk, hogy a bélszakasz, ami a szánktól a végbélnyílásunkig kanyarog, lényegében két külső nyílást összekötő benti út. A rajtunk keresztülhaladó külvilág részét képezi, mi csupán helyet adunk neki, mint ahogy egy erre a célra épített alagút helyet ad a föld alatti vasútvonalnak.

    Az emésztés művészete (és itt a művészet inkább Pollock, mint Leonardo műveire hajaz), mint mondtam, arról szól, hogy elfogyasztjuk a külvilágot, és ebből építjük a belső világot. Nevezhetjük a témát zsigeri önvizsgálatnak is. Ugyanis a teljes fizikai lényünk valójában az emésztés mellékterméke. Úgy is fogalmazhatunk, hogy mindez egy hosszú, összehangolt, már-már gyomorforgatóan bonyolult biokémiai folyamathalmaz nem szándékos, ám igen örvendetes mellékhatása.

    A valóságban nincs különbség a „kint” és a „bent” között. Kulturális, társadalmi és szexuális szinten viszont állandóan megpróbálunk elhatárolódni érzékeny belső folyamatainktól. Gondoljunk csak a nyögések, böfögések kakofóniájára, és akkor még nem is beszéltünk az ülepünk fúvószenekart is megszégyenítő megnyilvánulásairól, sem a testnyílásainkból kibocsátott aromákról. Hangok és szagok, amelyeket évszázadok óta próbálunk eltitkolni. Ön is érzi, hogy büdös van? Nem én voltam!

    Az emésztés nevezetű, szégyenteljes szörnyeteg néha-néha küld egy-egy apró jelzést, hogy azért ne feledkezzünk meg róla teljesen… És ezek a jelzések könnyedén zavarba hozhatnak, kínos helyzetbe sodorhatnak, sőt akár meg is ijeszthetnek bennünket. Nem véletlen, hogy az emberiség szinte hadjáratot indított ellene: illatos testápolókkal, szagtalanító dezodorokkal, illatosított törlőkendőkkel és szellőztetőrendszerekkel próbáljuk eltüntetni jó munkájának minden nyomát. Az ember alapvető ösztöne, hogy uralni akarja a környezetét, és ez persze a belső ökoszisztémánkra is kiterjed. Társadalmunk gyakorlatilag gerillaháborút indított, hogy eltüntessük minden bizonyítékát annak az idegenszerű, kanyargó csőrendszernek, amely köré tulajdonképpen fel vagyunk építve. Küldetésünk: megszabadulni minden hozzá tartozó szagtól, hangtól és látványos kibocsátástól – néha mindkét végéből –, amelyek valamiért mára olyan mély undort váltanak ki belőlünk.

    BÉLGALAXIS-ÚTIKALAUZ STOPPOSOKNAK

    Most már tudjuk, hogy a bélrendszer szabályozásában a mikrobiomnak olyasmi a szerepe, mint egy csapat apró csőszerelőnek egy bonyolult belső csőrendszerben. Nézzük hát, milyen készülékek dolgozzák fel a rendszerbe érkező táplálékot! A felső nyílás a száj, amely profi konyhamalacként darál le mindent, amit beleteszünk. Ezután az alaposan megcsócsált masszát továbbindítjuk a nyelőcsőbe. Onnan a gyomorba kerül, ahol a porrá őrölt ételgombócok keverednek a gyomornedvekkel, valahogy úgy, mint amikor a mosógép éppen centrifugál. Magától értetődik, hogy inkább nem tenné ki ilyesminek a ruháit, pláne, ha még gyomorsavat is tartalmaz a rendszer. Utóbbi segít ugyan az étel feldolgozásában, de tényleg megárthat a drága ruhaneműnek.

    A hasnyálmirigynek és az epehólyagnak köszönhetően a következő lépésben érkeznek az emésztőenzimek, amolyan hatékony mosószerfélék, de csomagolás és reklám nélkül. Ezek amilázt tartalmaznak a keményítő lebontására, proteáz segítségével dolgozzák fel a fehérjéket, a zsírról pedig lipázzal gondoskodnak.

    Mire az étel az alapos és drasztikus mosóprogram után továbbhalad a vékonybélből, úgy fest, mint egy híg és meglehetősen gusztustalan leves. Most pedig egy mindig éhes átvevőállomás várja türelmetlenül, hogy folytassa a teendőket. A vastagbél kulcsszerepet játszik az utolsó „öblítés és szárítás” programban. Nemcsak a vizet és az elektrolitokat szívja vissza, hanem itt található a mikroszkopikus lakóink többségének fő tenyésztelepe is.

    Itt végzik piszkos kis ügyleteiket: különféle ételeket erjesztenek és bontanak le, hogy felszabadítsák a létfontosságú tápanyagokat, majd barna macit indítanak a végbélbarlangba. (Ön is megéhezett? Nyugodtan szaladjon ki a konyhába egy kis nasiért, mielőtt tovább olvas!)

    Testünk szervei közül a bél az, amit a legméltatlanabbul kezelünk. Már eleve nem is egyetlen szervről van szó, hanem négyről. Ott van ugye a gyomor, a vékonybél, a vastagbél, és ezek mind közismertebbek, mint a szegény kis bélfodor, más néven mesenterium. Ez egy sárga, zsíros, legyező alakú szerv, ami a bél vérellátásáért felel. Szegénykét nem is tartották különálló szervnek egészen 2017-ig. Pedig nélküle a bél hasznavehetetlen lenne. Ha pedig fontoskodni akarunk, akkor a bélrendszer részének tekinthetjük továbbá az epehólyagot, a májat, a hasnyálmirigyet és a nyelőcsövet is. Elvégre mindezek a szomszédos szervek közösen kapcsolódnak az emésztés folyamatának gyári szalagjához.

    




  
    A szerzőről


    Dr. Karan Rajan az Egyesült Királyság Nemzeti Egészségügyi Szolgálatának (NHS) sebésze, valamint az egyik legnagyobb egészségügyi és tudományos tartalomkészítő a közösségi médiában. 2020 óta több mint hétmillió követőt szerzett különböző csatornáin. Videói frissítően őszinték, eloszlatják az orvosi tévhiteket, és egészségügyi tanácsokat nyújtanak bőséges adag fekete humorral tálalva.


    Az elmúlt években, amellett, hogy rendszeresen népszerűsíti az egészségmegőrzést az NHS és az Egyesült Királyság kormánya nevében, nagyköveti szerepben szorosan együttműködött az ENSZ-szel, a WHO-val és a Brit Vöröskereszttel is.


    A közösségi médiás tevékenysége mellett a Sunderlandi Egyetem orvostudományi karának vezető klinikai előadója, korábban pedig az Imperial College London oktatója volt.

